Florence Pugh Dalam Rundingan Untuk Bintangi Sekuel “Dune: Part 2”
Calon Oscar Florence Pugh (Little Women, Black Widow, Midsommar) dilaporkan sedang dalam rundingan untuk membintangi filem sci-fi sekuel Dune: Part 2, lapor The Hollywood Reporter. Sekiranya Pugh menerima tawaran tersebut, dia akan menyertai barisan pelakon dari filem pertama yang terdiri daripada Timothée Chalamet, Zendaya, Rebecca Ferguson, dan Javier Bardem. Dune: Part 2 sekali lagi akan diarahkan oleh Denis Villeneuve, dan sekuel tersebut akan menyambung cerita dari filem pertama, yang berdasarkan novel sci-fi epik tahun 1965 berjudul sama karya Frank Herbert.  THR juga menyatakan bahawa pihak produksi kini sedang mencari pelakon untuk tiga watak utama: Emperor Shaddam IV, “pemerintah yang menghantar keluarga Atreides ke Arrakis,” Feyd-Rautha, “anak suadara baron yang memimpin Harkonnen,” dan Princess Irulen, anak perempuan kepada Emperor.  Menurut laporan, Pugh telah ditawarkan watak Princess Irulan.  Skrip Dune: Part 2 masih lagi ditulis, dan menurut sumber, Pugh kini menunggu draf terakhir skrip sebelum membuat keputusan sama ada mahu menerima tawaran atau tidak. Jadual penggambaran juga sangat penting buat pelakon itu memandangkan Legendary Entertainment dan Warner Bros. merancang untuk memulakan penggambaran pada musim panas ini. Pugh berpotensi untuk memainkan watak Madonna dalam filem biopik yang akan datang, dan dia baru-baru ini disahkan membintangi filem terbaru Christopher Nolan, Oppenheimer.  Filem pertama Dune, yang ditayangkan pada 2021, diarah dan diterbitkan oleh Villenueve dari lakon layar yang ditulisnya sendiri bersama Jon Spaiths dan Eric Roth. Filem tersebut telah berjaya meraih lebih AS$400 juta dolar seluruh dunia. 